На основу члана 27. став 10. Закона о јавној својини („Службени гласник РС“ број 72/2011, 88/2013, 105/2014, 104/2016-др.Закон, 108/2016, 113/2017, 95/2018, 153/2020 и 94/2024), члана 23. став 3. и 25. став 1. Одлуке о прибављању, располагању и управљању стварима у јавној својини Града Ниша („Сл.лист Града Ниша“ број 80/2021-пречишћени текст, 85/2021 и 85/2022) и члана 37. став 1. тачка 16. Статута Града Ниша („Сл.лист Града Ниша“ број 88/2008, 143/2016 и 18/2019),

Скупштина Града Ниша, на седници одржаној \_\_\_\_\_\_\_\_\_.2025. године, доноси

**Р Е Ш Е Њ Е**

 **I ПРЕНОСИ СЕ** право коришћења Центру за социјални рад ,,Свети Сава“ Ниш, ул. Светозара Марковића бр.41, на непокретностима у јавној својини Града Ниша, на неодређено време и без накнаде и то на становима:

- број 1 површине 30м2;

- број 3 површине 31м2;

- број 5 површине 30м2;

- број 6 површине 30м2;

- број 7 површине 52м2;

- број 14 површине 30м2;

- број 16 површине 31м2 и

- број 27 површине 30м2 као посебни делови објекта бр.1, назив улице: др Милоша Ђорића, број улаза: 26, на којима је Град Ниш уписан са правом јавне својине у уделу 1/1, постојећи на катастарској парцели број 17787/7 КО Ниш-Црвени Крст.

- број 2 површине 31м2;

- број 4 површине 43м2;

- број 5 површине 52м2;

- број 6 површине 45м2;

- број 10 површине 30м2;

- број 11 површине 30м2 и

- број 12 површине 52м2, као посебни делови објекта бр.2, назив улице: др Милоша Ђорића, број улаза: 26А, на којима је Град Ниш уписан са правом јавне својине у уделу 1/1, постојећи на катастарској парцели број 17787/7 КО Ниш-Црвени Крст.

У својству носиоца права коришћења Центар за социјални рад ,,Свети Сава“ Ниш, користиће описане непокретности у складу са регистрованом делатношћу и позитивним законским прописима.

**II** Право коришћења на непокретностима из тачке I овог решења преноси се Центру за социјални рад ,,Свети Сава“ Ниш, са правом држања и коришћења у складу са природом и наменом ствари, давања на коришћење другом носиоцу права коришћења, давања у закуп и управљања у складу са важећим Законом о јавној својини и другим законима и прописима са правом уписа права коришћења у јавној књизи о непокретностима и правима на њима.

**III** Центар за социјални рад ,,Свети Сава“ Ниш у обавези је да непокретности које су јој овим решењем пренете на коришћење одржава, обнавља и унапређује као и да извршава све законске обавезе у вези са тим непокретностима.

Центар за социјални рад ,,Свети Сава“ Ниш, нема право располагања у смислу Закона о јавној својини предметним непокретностима, осим давања на коришћење другом носиоцу права коришћења и давања предметних непокретности у закуп, уз писану сагласност Градоначелника Града Ниша.

**IV** Обавезује се Центар за социјални рад ,,Свети Сава“ Ниш, да у року од 8 (осам) дана, од дана пријема овог решења приступи закључењу Уговора о преносу права коришћења и управљања непокретностима у јавној својини Града Ниша, којим ће се ближе регулисати међусобна права и обавезе Града Ниша и Центра за социјални рад ,,Свети Сава“ Ниш.

**V** Ово решење је коначно и исто објавити у „Службеном листу Града Ниша“.

О Б Р А З Л О Ж Е Њ Е

 На основу Закона о избеглицама („Службени гласник РС", број: 18/92,“ Сл.лист СРЈ“, број 42/2002-одлука СУС и „Сл.гласник РС“, бр.30/20210), Меморандума о сарадњи на реализацији регионалног стамбеног програма – стамбени програм у Републици Србији, број 3043/2014-01 од 29.08.2014.године, Уговора о начину спровођења стамбене изградње у оквиру Регионалног стамбеног програма – Стамбени програм у Републици Србији, Потпројекат 5, број 3375/2015-01 од 26.10.2015.године, Анекса I Уговора о начину спровођења стамбене изградње у оквиру Регионалног стамбеног програма – Стамбени програм у Републици Србији Потпројекат 5 број 944/2017-01 од 29.03.2017.године, приступило се решавању стамбених потреба избеглица и стамбених потреба корисника Центра за социјални рад ,,Свети Сава“ Ниш.

 Меморандумом о сарадњи на реализацији регионалног стамбеног програма –стамбени програм у Републици Србији, заведен код Града под бројем 3043/2014-01 од 29.08.2014.године утврђено је, да је укупно 15 стамбених јединица предвиђено за социјално становање за најугроженије кориснике као и да ће објектом управљати Центар за социјални рад Града који ће и бити одговоран за његово наменско коришћење и да ће корисници закључити уговор са Центром о међусовним правима и обавезама.

Увидом у податке РГЗ – Службе за катастар непокретности Ниш за кп.бр. 17787/7 КО Ниш-Црвени Крст утврђено је на становима, ближе описаним у диспозитиву решења, уписано право јавне својине Града Ниша.

 Одредбама члана 18. став 1. Закона о јавној својини („Службени гласник РС“ број 72/11, 88/13, 105/14, 104/2016-др.Закон, 108/2016, 113/17, 95/2018, 153/2020 и 94/2024) прописано је да су носиоци права јавне својине Република Србија, аутономна покрајина и јединица локалне самоуправе, док је ставом 7. истог члана прописано да установе и јавне агенције и друге организације чији је оснивач Република Србија, аутономна покрајина и јединица локалне самоуправе, које немају статус државног органа и организације, органа аутономне покрајне, односно органа јединице локалне самоуправе или јавног предузећа, односно друштва капитала, имају право коришћења на непокретним и покретним стварима у јавној својини које су им пренете на коришћење.

 Чланом 24. Закона о јавној својини утврђено је да носиоци права коришћења из члана 18. овог Закона управљају покретним и непокретним стварима које користе, као и да је управљање стварима у јавној својини у смислу члана 24. став 2. Закона њихово одржавање, обнављање, унапређивање, као и извршавање законских и других обавеза у вези са тим стварима.

 Право јавне својине и право коришћења на непокретностима у јавној својини уписују се у јавне књиге о непокретностима и правима на њима, у складу са законом којим се уређује упис права на непокретностима, сагласно члану 25. Закона о јавној својини.

 Полазећи од чињенице да је Град Ниш оснивач Центра за социјални рад ,,Свети Сава“ Ниш, на основу Одлуке о оснивању Центра за социјални рад ,,Свети Сава“ Ниш, (''Службени лист Града Ниша'', број 17/1998 и 94/2010), као и да установа, у складу са важећим Законом о јавној својини не може бити носилац права јавне својине, а да се истој ради обављања регистроване делатности установе може пренети право коришћења на непокретним стварима у јавној својини, утврђено је да су услови испуњени прописани чланом 18. Закона о јавној својини и чланом 23. Одлуке о прибављању, располагању и управљању стварима у јавној својини Града Ниша („Сл.лист Града Ниша“ 80/2021-пречишћени текст, 85/2021 и 85/2022) на основу којих Град Ниш као носилац права јавне својине преноси на неодређено време и без накнаде право коришћења са правом управљања – Центру за социјални рад ,,Свети Сава“ Ниш, ради обављања регистроване делатности, на непокретностима наведеним у тачки I диспозитива овог решења.

 Полазећи од напред цитираних одредби Закона о јавној својини и Одлуке о прибављању, располагању и управљању стварима у јавној својини Града Ниша, утврђено је да су испуњени услови за пренос права коришћења на стамбеном простору у јавној својини Града Ниша, те је одлучено као у диспозитиву овог решења. За спровођење овог решења није потребно ангажовање додатних средстава буџета Града Ниша.

УПУТСТВО О ПРАВНОМ СРЕДСТВУ: Против овог решења се не може изјавити жалба, али се може поднети тужба надлежном суду.

**Број:\_\_\_\_\_\_\_\_\_\_\_\_\_\_**

**У Нишу,\_\_\_\_\_\_\_\_\_\_\_\_**

**СКУПШТИНА ГРАДА НИША**

 **ПРЕДСЕДНИК**

 **Проф. др Игор Новаковић**